Man vas ná hy vrou glo by kitskosrestaurant aanrandArgieffoto: SAPD/Facebook ŉ 46-jarige man is in hegtenis geneem nadat ŉ vrou Vrydag in die vroeë oggendure in die deurrybaan van ŉ kitskosrestaurant in Bloemfontein glo aangerand is. Kol. Thandi Mbambo, woordvoerder van die polisie, sê die verdagte het homself aan die polisie oorgegee en is in hegtenis geneem nadat die polisie hom opgespoor het. Volgens Mbambo het die voorval Vrydag in die vroeë oggendure by die Willows Fast Food-restaurant gebeur. “Daar word beweer ŉ 29-jarige vrou was in die deurrybaan toe sy vir die voertuig voor haar toeter geblaas het om vorentoe te beweeg. Die bestuurder van dié voertuig het glo uit sy motor geklim, na die slagoffer se voertuig gestap en haar aangerand voordat hy haar motorsleutels weggegooi het,” sê Mbambo. Die voorval is by die Parkweg-polisiestasie aangemeld en ŉ soektog na die vermeende aanrander is van stapel gestuur. Volgens Mbambo sal die verdagte binnekort in die plaaslike landdroshof verskyn op aanklag van aanranding met die doel om ernstig te beseer. Lt.genl. Moeketse Sempe, provinsiale polisiekommissaris in die Vrystaat, het die voorval veroordeel en gesê dit is veral betreurenswaardig dat so iets gebeur te midde van die 16 dae van aktivisme teen geweld teenoor vroue en kinders.